DIPESALEME 65 SSO61SO - Modimo, boimamelo le hlompho di - Bible Search
DIPESALEME 64 DIPESALEME 66
Teboho hodima mahlohonolo.
Ho monga baphokodi. Pesaleme ya Davida. Sefela.
1Modimo, boimamelo le hlompho di teng pela hao, Sione! Dikano di phethelwa wena! 2Wena ya utlwang merapelo, batho bohle ba tla tla ho wena. 3Boima ba makgopo bo a nkimela, empa o hlakotse ditlolo tsa rona. 4Ho lehlohonolo eo o mo kgethileng, eo o mo atametsang pela hao, a tle a ikahele mabaleng a hao. Re tla kgora tse monate tsa ntlo ya hao, tsa tempele ya bokgethehi ba hao!
5Oho Modimo wa poloko ya rona, o re arabela ho lokeng ha hao ka diketso tse tshabehang; wena, tshepo ya bohle ho isa dipheletsong tsa lefatshe le ho isa moo mawatle a fellang teng; 6wena ya tiisang dithaba ka matla a hao, ya apereng matla; 7ya kgutsisang modumo wa mawatle, modumo wa maqhubu a wona, le mohorohoro wa ditjhaba. 8Ba ahileng pheletsong tsa lefatshe ba tshoha mehlolo ya hao; o thabisa ba ahileng botjhabela le bophirimela.
9O lekola lefatshe, o a le nosetsa, o le ruisa haholoholo; metsi a tlala molatswaneng wa Modimo; o lokisetsa batho mabele, ha o lokisa lefatshe jwalo. 10O nosetsa boleme ba lona bo lemilweng, o phophotha makote a lona, o le nolofatsa ka dipula, mme o hlohonolofatsa dimela tsa lona. 11O rwesa selemo molemo wa hao, nala e latela mehlala ya hao; 12mehlala ya hao e medisa makgulo a nahathothe, dithota di apara thabo. 13Makgulo a tlala mehlape, diphula di apeswa ke mabele, mme ho utlwahala mehoo ya thabo le dipina.